Aldona Ragauskaitė

Aldona Ragauskaitė (Kuliukiene) (1922 m. sausio 15 d. Šiaulėnai – 2014 m. gegužės 28 d. Kaunas) – Kauno valstybinio muzikinio teatro dainininkė (koloratūrinis sopranas), režisierė.

Biografija 

Aldona Ragauskaitė gimė Šiaulėnuose, Šiaulių apskrityje. Tėvas Edvardas Ragauskas dirbo pašto viršininku, motina Ona Petruitytė-Ragauskienė (pulk. Jono Petruičio sesuo) buvo namų šeimininkė. Abu tėvai turėjo gražius balsus, dalyvavo mėgėjų teatro spektakliuose. 1926 m. su šeima persikėlė gyventi į Kauno priemiestį, Aukštąją Panemunę. Ten baigė pradžios mokyklą, o 1941 m. – Kauno VI gimnaziją. Tų pačių metų rudenį įstojo į Kauno konservatoriją ir ją baigė 1948 m., su operos solistės diplomu (mokėsi pas Vladislavą Grigaitienę, baigė pas Niną Karnavičienę). Dar būdama studente išlaikė konkursą ir tapo Valstybinio operos ir baleto teatro soliste. Ten dirbo ir paruošė keletą vaidmenų iki Operos teatras išsikėlė į Vilnių.

1948–1955 m. dėstė Kauno J. Gruodžio muzikos mokykloje. 1951–1962 m. Kauno muzikinio teatro solistė. Operos teatrui išsikėlus į Vilnių, Kauno teatre buvo gana skurdus repertuaras. Tačiau netrukus į teatrą atėjo būrys jaunų talentingų konservatorijos absolventų: Stasys Gedvilas, Genovaitė Gontytė, Stasė Repečkaitė, Stanislava Rapalienė, Gediminas Šmitas, Regina Senkutė, Juozas Indra. Visi drauge parašė raštą tuometiniam kultūros ministrui, kad teatrui būtų suteikta kita kategorija siekiant jame statyti ir operas. Mirus teatro režisierei Reginai Senkutei, dirigentas Juozas Indra pasiūlė imtis režisūros. Dramos teatrui atsiskyrus nuo muzikinio, reikėjo plėsti repertuarą. Nors buvo dirbusi asistente ir pas Rostislavą Andrejevą, ir pas Reginą Senkutę, pasiūlymas buvo labai netikėtas. Abejoti buvo dėl ko – juk Aldona Ragauskaitė dainavo visus vedančius vaidmenis. Sesuo Aurelija Ragauskaitė tuo laiku studijavo režisūrą Maskvos Anatolijaus Lunačiarskio teatro meno institute (GITIS´e), ir ji vienareikšmiškai patarė sutikti, nes juk „režisūros galima mokytis visą gyvenimą“. 1960 m. Aldona Ragauskaitė pastatė pirmąjį spektaklį „Vestuvės Malinovkoje". Nors kolegos ir įtikinėjo, kad režisūra dainuoti tau netrukdys", bet atlikusi Miuzetės vaidmenį Pučinio „Bohemoj" 1962 metais Aldona pasakė teatro valdžiai, kad daugiau nebedainuos.

1966–1977 m. ir 1979–1984 m. Aldona Ragauskaitė dirbo kaip režisierė, 1985–1988 m. jau kaip vyriausioji režisierė. 1966–1967 m. mokėsi režisūros Maskvos operetės teatre pas Georgijų Anisimovą, 1964–1988 m. Didžiajame teatre pas Borisą Pokrovskį ir 1965–1975 m. Tartu Vanemuinės teatre (pas režisierius Karelį Irdą () ir Epą Kaidu ().

Kūrybinė veikla 

Per savo kūrybinį laikotarpį Kauno valstybiniame muzikiniame teatre Aldona Ragauskaitė suvaidino apie dešimt pagrindinių vaidmenų operose ir operetėse. Sudainavo apie 1500 spektaklių, 1000 koncertų. Vien Violetos vaidmuo „Traviatoje“ suvaidintas (sudainuotas) apie pusantro šimto kartų. Savo režisierinės karjeros laikotarpiu pastatė apie trisdešimt pastatymų.

Būdama Žinijos draugijos nare, skaitė paskaitas apie teatrą ir keliones.

Apdovanojimai 

1966 m. suteiktas nusipelniusios artistės vardas. Penki režisuoti spektakliai apdovanoti Kultūros ministerijos ir teatro draugijos raštais ir diplomais. Gauta garbės raštų iš profsąjungos tarybos, respublikos miestų, Teatro ir Žinijos draugijų.

2007 m. už nuopelnus Lietuvos teatrui Aldonai Ragauskaitei įteikta “Fortūnos” statulėlė.

Nuorodos 

 Aldonos Ragauskaitės režisuotų spektaklių ir sukurtų vaidmenų sąrašas

Šaltiniai 

Lietuvos dainininkai
Lietuvos režisieriai